Είμαστε μηχανές του σεξ ?\nΧιλιάδες χρόνια πριν, ο Ιπποκράτης είχε πει ότι «ο άνθρωπος πρέπει να γνωρίζει ότι οι ηδονές, το γέλιο και η ευχαρίστηση, αλλά και οι λύπες, ο πόνος και ο θρήνος, δεν προέρχονται από πουθενά αλλού παρά μόνο από τον εγκέφαλο».\nΑργότερα ο Χριστιανισμός υποστήριξε ότι όλα προέρχονται από ένα Υπέρτατο ον και ο άνθρωπος είναι αμαρτωλό πλάσμα Του. Στην Αναγέννηση ο Θεός ήταν λιγότερο απαραίτητος αφού ο Γαλιλαίος και ο Νεύτωνας αποκάλυψαν τα μυστικά της κίνησης των πλανητών. Και φτάνουμε στην εποχή του Λόγου και του Διαφωτισμού όπου κυριάρχησε η άποψη ότι το ανθρώπινο σώμα καθόλου δε διαφέρει από τις μηχανές.\nΤα σημερινά επιστημονικά δεδομένα μάλλον επιβεβαιώνουν αυτή την άποψη. Θα μπορούσαμε λοιπόν να πούμε ότι το σώμα είναι μια μηχανή και ο εγκέφαλος ο υπολογιστής που το ελέγχει. Έχει βρεθεί ότι ακόμη και η ελεύθερη βούληση όπως και οι φιλοδοξίες, οι αναμνήσεις και τα συναισθήματά μας, στην πραγματικότητα δεν είναι τίποτα άλλο από μια συνάθροιση νευρικών κυττάρων και κάποιων χημικών μορίων.\nΑκόμη και η διαδικασία του σεξ μπορεί να θεωρηθεί καθαρά μηχανιστική όπως χαρακτηριστικά αναφέρει ο Ευρυξίμαχος στο Συμπόσιο του Πλάτωνα: «είναι η τάση προς πλησμονήν και κένωσιν». Πρόκειται δηλαδή για μια διαδικασία σαν την ενούρηση και την αφόδευση κατά την οποία αποβάλλονται κάποια περιττά για τον οργανισμό μίγματα.\nΟ άνθρωπος σήμερα φαίνεται να ασπάζεται αυτή την άποψη και να την ακολουθεί πιστά. Το ενδιαφέρον όλων εστιάζεται στις σεξουαλικές τεχνικές που υπόσχονται υπέρμετρη ηδονή. Ο άνδρας αισθάνεται ότι μειώνεται ο ανδρισμός του, αν μείνει πίσω στο χρονοδιάγραμμα που έκανε για τους οργασμούς του ενώ η γυναίκα αισθάνεται ότι χάνεται ο αισθησιασμός της, αν δεν έχει αρκετές προτάσεις για σεξ.\nΓια την εξελικτική διαδικασία θα ήταν ό,τι καλύτερο να λειτουργεί ο άνθρωπος ως μηχανή του, σεξ αφού έτσι εξασφαλίζεται η διαιώνιση του είδους. Και αν δεχτούμε τη μηχανιστική θεώρηση για τον άνθρωπο, τότε θα έπρεπε να είναι τόσο πιο ευτυχισμένος, όσο πιο πολύ σεξ κάνει.\nΗ εμπειρία όμως αποδεικνύει ότι αυτή η ευτυχία είναι στιγμιαία και ότι το σεξ δεν μπορεί να δημιουργήσει πραγματική σχέση με έναν άλλο άνθρωπο και να διαλύσει τη μοναξιά που βιώνει ο καθένας από μας. Είναι πραγματικά αξιοπερίεργο το γεγονός ότι ενώ δε διστάζουμε να γυμνώσουμε τα σώματά μας, να παρουσιάσουμε τα σεξουαλικά μας όργανα και να βρεθούμε στο κρεβάτι με το άλλο άτομο, αισθανόμαστε δειλία να μοιραστούμε μαζί του εγκεφαλικές λειτουργίες όπως συναισθήματα, όνειρα και ελπίδες για το μέλλον ή φόβους από το παρελθόν.\nΚάνοντας απλά σεξ είναι βέβαιο ότι δε θα νιώσει κανείς ποτέ το πάθος και την έκσταση εάν δεν υπάρχει ουσιαστική συνάντηση με τον άλλο και ανεπιφύλακτη αυτοεγκατάλειψη δεν μπορούμε να μιλάμε για ερωτική εμπειρία!\nΑπόσπασμα από το βιβλίο μου «Έρωτας, Χημεία & Σεξ»-Εκδόσεις Ιανός\nΑναρτήθηκε από "efpalinos blogspot" στις 16:26 Δεν υπάρχουν σχόλια:\nΗ απιστία εξηγείται…βιοχημικά!\nΤο θέμα της απιστίας απασχολεί έντονα τους ανθρώπους από τα χρόνια του Ομήρου έως σήμερα. Η ωραία Ελένη και η Κλυταιμνήστρα έχουν τη φήμη των άπιστων γυναικών σε αντίθεση με την Πηνελόπη η οποία είκοσι ολόκληρα χρόνια περίμενε τον Οδυσσέα. Ούτε και οι θεοί δεν μπορούσαν να συγκρατήσουν τις ορμές τους!\nΟ Δίας απάτησε την Ήρα αμέτρητες φορές ενώ η κρυφός δεσμός της Αφροδίτης με τον Άρη έκανε τον Ήφαιστο, το σύζυγο της Αφροδίτης, να επιζητά εκδίκηση. Κατασκεύασε ένα αραχνούφαντο αλυσσιδωτό δίχτυ, το άπλωσε στο συζυγικό κρεβάτι και έφυγε για ταξίδι. Δεν πρόλαβε να ξεμυτίσει από το σπίτι και ο Άρης έτρεξε στην αγκαλιά της αγαπημένης του. Παραδομένοι στην ερωτική τους μέθη τυλίχτηκαν στο αδιαφανές δίχτυ και ο Ήφαιστος τους αιφνιδίασε φωνάζοντας τους υπόλοιπους θεούς ώστε να είναι μάρτυρες στη μοιχεία που διαπράχτηκε.\nΑνάλογα πράγματα συμβαίνουν και στο ζωικό βασίλειο. Για παράδειγμα, ένας κόκκορας μπορεί να ζευγαρώσει ακόμη και με δέκα διαφορετικές κότες σε μία μέρα. Στο άλλο άκρο βρίσκεται ένα είδος πουλιών, που λέγονται φαλαρόποδες και το αρσενικό είναι εκείνο που κλωσά τα αυγά και μεγαλώνει τα μικρά.\nΤο θηλυκό μετά τη γονιμοποίηση εναποθέτει τα αυγά στη φωλιά, την εγκαταλείπει και πάει στη φωλιά ενός άλλου αρσενικού για να το γονιμοποιήσει. Δε λείπουν βέβαια από τη φύση και τα μονογαμικά είδη, όπως τα άλμπατρος. Αυτά τα πουλιά, και τα αρσενικά και τα θηλυκά, αναζητούν την ποιότητα και όχι την ποσότητα, μοιράζονται τη φροντίδα και τις ευθύνες του μεγαλώματος των μικρών τους για πολλούς μήνες.\nΌσον αφορά στους ανθρώπους υπάρχουν γυναίκες πιστές, άνδρες άπιστοι αλλά και το αντίστροφο. Αν και τα προηγούμενα χρόνια οι έρευνες έδειχναν ότι τα ποσοστά των εξωσυζυγικών σχέσεων ήταν μεγαλύτερα στους άντρες, σήμερα είναι βέβαιο ότι τα ποσοστά είναι υψηλά τόσο στους άντρες όσο και στις γυναίκες. Οι άντρες αναζητούν το ευκαιριακό σεξ με διαφορετικές γυναίκες γιατί έτσι αυξάνεται η πιθανότητα να διαιωνίσουν τα γονίδιά τους, όπως αναφέρεται σε επιστημονικές μελέτες. Τον ίδιο σκοπό όμως έχουν και οι γυναίκες, με τη διαφορά ότι είναι πιο επιλεκτικές αφού υποσυνείδητα αναζητούν τα «καλά γονίδια».\nΈτσι, αν μια γυναίκα είναι παντρεμένη με έναν σύντροφο με μέτριες κοινωνικές δεξιότητες θα αναζητήσει έναν πιο πλούσιο, ισχυρό και καταξιωμένο εραστή ο οποίος θα εξασφαλίσει καλύτερη μοίρα σ’ αυτή και στα παιδιά της. Αντίθετα, αν είναι παντρεμένη με έναν πλούσιο και ισχυρό άντρα γιατί να μη θέλει έναν ελκυστικό, νεότερο και πνευματώδη εραστή που θα της προμήθευε άριστα γονίδια;\nΕκτός από τις παραπάνω υποσυνείδητες ενορμήσεις οι επιστήμονες υποστηρίζουν ότι η απιστία οφείλεται και σε μια ορμόνη, τη βαζοπρεσίνη. Έχουν γίνει πολύ ενδιαφέροντα πειράματα με τους αρουραίους του αγρού που είναι μονογαμικοί και τους αρουραίους του βουνού που ενδιαφέρονται μόνο για σεξ της μιας νύχτας. Εάν στους βουνίσιους αρουραίους γίνει μια ένεση και ενσωματωθεί το γονίδιο που παράγει υποδοχείς βαζοπρεσίνης από αρουραίοι...Δον Ζουάν γίνονται αφοσιωμένοι σύντροφοι που δεν παραστρατούν όποιος κι αν είναι ο πειρασμός.\nΣτο ανθρώπινο είδος βέβαια οι ψυχολογικοί και κοινωνικοί παράγοντες επηρεάζουν σημαντικά την...άτακτη συμπεριφορά ανδρών και γυναικών. Ωστόσο, την επόμενη φορά, πριν κατηγορήσετε κάποιον για απιστία σκεφτείτε ότι μπορεί να φταίνε τα γονίδιά του και η έλλειψη βαζοπρεσίνης. Είναι σίγουρο ότι αν αυτή η ουσία κάποτε κυκλοφορούσε στο εμπόριο πολλοί είναι εκείνοι που θα πλήρωναν όσο όσο για να κάνουν πιο «φρόνιμο» το ταίρι τους!\nΑναρτήθηκε από "efpalinos blogspot" στις 13:37 Δεν υπάρχουν σχόλια:\nΗ Ιστορία Του Νίκου (2)\nΟ Νίκος είχε πάντα θλιμμένα μάτια κι αυτό ήταν ένα στοιχείο της γοητείας του. Δε μιλούσε πολύ και έκανε τις γυναίκες να θέλουν να τον ανακαλύψουν, να τον γνωρίσουν καλύτερα. Βέβαια το πιο δυνατό σημείο του ήταν τα χρήματά του. Είχε ένα εργοστάσιο, ένα τέλειο σπίτι και ένα πολυτελές αυτοκίνητο. Και το κυριότερο, για μια γυναίκα σκορπούσε πολλά χρήματα και την έκανε να νιώθει θεά! Έτσι είχε πάντα όποια γυναίκα ήθελε.\nΌμως ακόμη και όταν είχε σχέση του άρεσε να κάνει σεξ με ακριβοπληρωμένες γυναίκες. Την ίδια συνήθεια είχε και ο πατέρας του που ακόμη και σε μεγάλη ηλικία απατούσε συνεχώς τη μητέρα του. Μάλιστα ο Νίκος το περιέγραφε πάντα σαν τραυματική εμπειρία το γεγονός ότι όταν ήταν μικρός είδε τον πατέρα του να κάνει σεξ με μια άλλη γυναίκα και να τη χτυπάει. Ο πατέρας του τού έδωσε χρήματα για να μην το πει στη μάνα του και αυτό ήταν το μυστικό τους.\nΚάποια στιγμή ο Νίκος γνώρισε τη Ζωή, η οποία ξεχώριζε από όλες τις άλλες που συναντούσε επί πληρωμή. Εκτός από όμορφη ήταν καλλιεργημένη και μορφωμένη. Είχε χάσει τη δουλειά της και προσπαθούσε να επιβιώσει έτσι.\nΟ Νίκος την καλούσε όλο και πιο συχνά γιατί με τη Ζωή έκαναν πολύ ωραίες συζητήσεις, ώσπου την ερωτεύτηκε. Της πλήρωνε τα πάντα για να σταματήσει να κάνει αυτή τη «δουλειά» ώστε μην την μοιράζεται με κανέναν άλλο. Πήγαιναν μαζί ταξίδια, της έκανε συνέχεια δώρα και περνούσαν πολύ όμορφα.\nΗ Ζωή ένιωθε σαν τη Σταχτοπούτα που βρήκε τον πρίγκηπα που ονειρεύεται κάθε γυναίκα. Δυστυχώς όμως τα όνειρα δεν κρατάνε πολύ. Ο Νίκος, άπληστος για χρήματα, έκανε ένα εικονικό τιμολόγιο και τον έπιασε η ασφάλεια. Μπήκε για ένα μήνα στη φυλακή και μετά άρχισε η κατηφόρα. Έχασε σχεδόν τα πάντα και έπεσε σε κατάθλιψη.\nΗ ζωή του χωρίς χρήματα και γυναίκες του φαινόταν μαρτύριο. Η Ζωή ήταν δίπλα του, τον στήριζε ψυχολογικά αλλά εκείνος φαινόταν να είναι στον κόσμο του. Μετά από λίγο καιρό η οικογένεια του Νίκου ανακοίνωσε ότι έπαθε ανακοπή καρδιάς στον ύπνο του. Η Ζωή βρήκε μια αξιοπρεπή δουλειά, παντρεύτηκε και έκανε δύο παιδιά. Νιώθει πλούσια όχι γιατί έχει πολλά χρήματα αλλά γιατί ικανοποιείται με αυτά που έχει και δεν επιθυμεί περισσότερα!\nΑναρτήθηκε από "efpalinos blogspot" στις 08:18 Δεν υπάρχουν σχόλια:\nΗ πραγματικότητα σου δημιουργείται από τις σκέψεις σου. Άλλαξε τις σκέψεις σου και θα αλλάξει και η ζωή σου. Είσαι αρκετά τολμηρός για να το προσπαθήσεις τουλάχιστον;\nΓιατί μας δυσκολεύουν οι ερωτικές σχέσεις;\nΦαντάσου μια σπηλιά στην παλαιολιθική εποχή. Το πρωί ξεπροβάλει ο άντρας ανιχνεύοντας την περιοχή ώστε να σιγουρευτεί ότι υπάρχει ασφάλεια για την οικογένειά του. Μετά παίρνει το ρόπαλο και το ακόντιο και ξεκινάει να ψάξει για τροφή. Έχει έναν δύσκολο ρόλο, βγαίνει στον έξω κόσμο διακινδυνεύοντας τη ζωή του, για να μπορέσει να συντηρήσει την οικογένεια.\nΕπιστρέφοντας στο σπίτι, η γυναίκα δεν περιμένει από αυτόν να είναι ευαίσθητος και τρυφερός μαζί της. Του εκδηλώνει τη χαρά της μόνο για το γεγονός ότι είναι ζωντανός και έφερε φαγητό για την ίδια και τα παιδιά. Ένα «ουγκ!» είναι αρκετό για να κάνει τη γυναίκα ευτυχισμένη, έχει επιτελέσει το καθήκον του και είναι επιθυμητός ως σύζυγος, η επικοινωνία δεν είναι και τόσο απαραίτητη!\nΣε μεταγενέστερες εποχές οι άντρες πάλι επωμίζονταν έναν δύσκολο ρόλο, έφευγαν στον πόλεμο ή προετοιμάζονταν γι’ αυτόν. Οι γυναίκες φρόντιζαν το σπίτι, τα παιδιά και το σύζυγο ώστε να αντιμετωπίσει αποτελεσματικά τον εχθρό.\nΔε γινόταν ο άντρας να είναι ευαίσθητος και περιποιητικός, δε γινόταν η γυναίκα να του λέει «νιώθω ένα κενό, δεν ξέρω τι ακριβώς είναι αλλά κάτι δε με ικανοποιεί στη σχέση μας…μόλις γυρίσεις από τη μάχη θα πρέπει να το λύσουμε». Τότε πάνω από όλα ήταν η επιβίωση, που ήταν δύσκολη. Αντίθετα, οι ερωτικές σχέσεις ήταν αρκετά εύκολες, γιατί οι ρόλοι ήταν απόλυτα ξεκαθαρισμένοι.\nΌχι τόσο έντονα αλλά στον απόηχο αυτής της νοοτροπίας μεγάλωσαν οι παππούδες μας και οι γονείς μας.\nΣήμερα όμως οι εποχές έχουν αλλάξει. Τα ζευγάρια δεν έχουν ως στόχο την επιβίωση αλλά τον έρωτα και τη συναισθηματική κάλυψη. Σήμερα οι γυναίκες δε χρειάζονται τους άντρες για να παρέχουν τροφή και προστασία. Δουλεύουν οι ίδιες και σε πολλές περιπτώσεις το εισόδημά τους είναι μεγαλύτερο από αυτό των αντρών. Αλλά και οι άντρες δε θέλουν απλά μια νοικοκυρά και μητέρα των παιδιών τους. Θέλουν κι αυτοί να καλύψουν συναισθηματικές ανάγκες και δεν είναι διατεθειμένοι να κάνουν προσωπικές θυσίες.\nΑντίθετα από οποιαδήποτε άλλη εποχή στο παρελθόν, άντρες και γυναίκες βάζουν πάνω από όλα την προσωπική ικανοποίηση. Όσο κι αν ακούγεται εγωιστικό, εγώ το επικροτώ. Ο καθένας από μας αξίζει μια ζωή με χαρά, ευτυχία και πάθος.\nΑφού όμως ζούμε σε μια εποχή που μας παρέχει τη δυνατότητα να έχουμε αυτό που επιθυμούμε, γιατί ο αριθμός των διαζυγίων, η ενδοοικογενειακή βία, η χρήση ψυχοφαρμάκων και αλκοόλ συνεχώς αυξάνονται; Επειδή είμαστε εκπαιδευμένοι να δημιουργούμε σχέσεις σαν αυτές των γονιών μας. Δεν το καταλαβαίνουμε, γίνεται ασυνείδητα, όπως ασυνείδητα αλλάζουμε τις ταχύτητες στο αυτοκίνητο μετά από τόσα χρόνια οδήγησης.\nΕμείς, λοιπόν, οι απόγονοι της άγνοιας, οφείλουμε να γίνουμε πρωτοπόροι της γνώσης για ένα καλύτερο μέλλον και πιο ωραίες σχέσεις!\n* Η Χαρά Ζήκα είναι Χημικός, Δρ. Φαρμακευτικής, συγγραφέας του βιβλίου «Έρωτας, Χημεία & Σεξ»-Εκδόσεις Ιανός και δημοσιογράφος. Ζει τη Μυτιλήνη και αρθρογραφεί κάθε Τετάρτη στο Lesvosenws.net στη στήλη "Η αλχημεία του έρωτα\nΑναρτήθηκε από "efpalinos blogspot" στις 14:05 Δεν υπάρχουν σχόλια:\nΑναρτήθηκε από "efpalinos blogspot" στις 12:28 Δεν υπάρχουν σχόλια:\nΓιατί τσακώνονται τα ζευγάρια; (video)\nΤην απάντηση δίνει ο Θάνος Ασκητής\nΑναρτήθηκε από "efpalinos blogspot" στις 18:56 Δεν υπάρχουν σχόλια:\nΕτικέτες ΔΙΑΦΟΡΑ, ΕΠΙΣΤΗΜΕΣ, ΣΧΕΣΕΙΣ, ΨΥΧΟΛΟΓΙΑ\nΑνεξάρτητες, δυναμικές, δυνατές, ατρώμητες, γυναίκες. Κι ακόμα κι η πιο δυναμική από αυτές, έχει ανάγκη να είναι κάποιου το κοpιτσάκι. Να είναι κάποιου η έννοια, η καλημέρα και η καληνύχτα. Να είναι κάποιου το χάδι και να ανήκει σε μια αγκαλιά. Δεν θα στα ζητήσει. Δεν θα τα υποννοήσει καν. Θα τα περιμένει από εσένα, γιατί θεωρεί δεδομένο πως αφού είσαι στην ζωή της, ξέρεις τις ανάγκες και τις αδυναμίες της.\nΘέλει να την ακούσεις, Θέλει να την νιώσεις. Θέλει να την καταλάβεις. Θέλει να σε νιώσει παρόν. Θέλει να της πhδήξεις το μυαλό πριν απλώσεις τα χέρια σου πάνω της. Και φυσικά δεν θα σου ζητήσει τίποτα από όλα αυτά.\nΘα περιμένει να ξέρεις, πως για να υπάρχεις στην ζωή της, ξέρεις ποια είναι, ξέρεις τι θέλει και ξέρεις ποιες είναι οι ανάγκες της. Και μην ξεχάσεις ποτέ, πως όσο δυναμική, ισχυρή, απόλυτη κι αν είναι η γυναίκα, θέλει πάντα, μα πάντα, να είναι το κοpιτσάκι κάποιου.\n* Κι ο κάποιος να μην είναι πολύ μ@λάκας.\nΕτικέτες ΔΙΑΦΟΡΑ, ΚΟΙΝΩΝΙΑ, ΣΧΕΣΕΙΣ, ΨΥΧΟΛΟΓΙΑ\nΑπ’την αυτοαποδοχή στη συντροφικότητα\nΈχουμε την απαίτηση ο/η σύντροφός μας να «φτιάξει» την ζωή μας. Να μας βγάλει από την κατάθλιψη, να μας κάνει με δυο λόγια ευτυχισμένο/η.Πολλοί είναι οι άνθρωποι που ακράδαντα πιστεύουν πως μόλις βρουν τον «άνθρωπό τους» η ζωή τους θα αλλάξει ριζικά: δεν θα τους λείπει πια τίποτα, κι όλα θα είναι τέλεια!\nΆλλωστε όλοι μας, σε κάποια στιγμή της ζωής μας σκεφτήκαμε: «Μακάρι να ήμουν παντρεμένη/ ος. Όλα τα προβλήματα μου θα ανήκαν στο παρελθόν».\nΔεν θα σας κάνει πιο ικανοποιημένο απ’ τη δουλειά σας, δεν θα πάρετε την αύξηση που θέλετε, δεν θα κάνει τους γείτονές σας καλύτερους, ούτε τις δημόσιες υπηρεσίες ταχύτερες και πιο αποτελεσματικές.\nΕάν, όταν είσαστε χωρίς ταίρι είστε δυστυχισμένοι, το ίδιο θα αισθάνεστε και μέσα στο ρόλο σας ως σύντροφοι ή ως σύζυγοι.Αν δεν κατορθώσατε ακόμη να «βρείτε άκρη» στα επαγγελματικά και τα οικονομικά σας, θα είστε το ίδιο ξεκρέμαστοι και μάλιστα θα έχετε επιβαρυνθεί και με έναν σύντροφο επιπλέον.\nΔεν είναι ανάγκη να περιμένετε αυτό που τόσο πολύ επιθυμείτε να έρθει απ’ έξω. Η αλήθεια είναι ότι είστε ήδη ολοκληρωμένα ανθρώπινα όντα.Η «μαγική λύση» δεν υπάρχει έξω από σας. Δεν είναι μαγική, και βρίσκεται μέσα στην καρδιά σας:\nΑναρτήθηκε από "efpalinos blogspot" στις 12:11 Δεν υπάρχουν σχόλια:\nΜάθε ποιος είσαι !\n«Ποιος είμαι;» είναι το σπαρακτικό ερώτημα που εγείρεται μέσα από κάθε ανθρώπινο ον. Προκειμένου να δοθεί μια ικανοποιητική απάντηση στο ερώτημα αυτό, έχει χυθεί άπειρο μελάνι και έχουν γραφτεί πολυάριθμα βιβλία. Συνήθως προσδιορίζεσαι μέσα από ετικέτες και ρόλους που αναλαμβάνεις. Ως παιδί δεν αντιλαμβάνεσαι τους ρόλους, τη γυναίκα που σε έφερε στον κόσμο την έβλεπες μόνο σαν μάνα. Απαιτούσες να ασχολείται μόνο με τη μητρότητα και το βλέμμα της να είναι συνεχώς πάνω σου. Αργότερα κατάλαβες ότι η μάνα ήταν και κόρη, αδερφή, σύζυγος, εργαζόμενη.\nΜετά έμαθες κι εσύ να προσδιορίζεσαι μέσα από ρόλους: «είμαι καθηγητής, χριστιανός ορθόδοξος, σύζυγος και πατέρας δύο παιδιών. Είμαι ιδιοκτήτης σπιτιού, εξοχικού και αυτοκινήτου». Προσπαθούμε να αναλαμβάνουμε όσο το δυνατό περισσότερους ρόλους γιατί έτσι νιώθουμε ότι διευρυνόμαστε και γινόμαστε πιο πλήρεις.\nΓια έναν σοφό όμως η πληρότητα είναι διαφορετική, σημαίνει απελευθέρωση από ρόλους και ετικέτες. Είναι επικίνδυνο να στηρίζεσαι στους ρόλους σου για να «είσαι», γιατί μπορεί να συντριβείς όταν χάσεις τη δουλειά σου ή το σπίτι σου, όταν φύγουν τα παιδιά σου από το σπιτικό ή αν σε εγκαταλείψει ο/η σύζυγος.\nΟι άλλοι, γονείς, φίλοι και εραστές θέλουν να σε υποτάξουν για το καλό σου, θέλουν να σε κατακτήσουν για να περάσουν τις ιδέες και τα θέλω τους γιατί αυτά θεωρούν σωστά. Τόσο φτωχά θεωρείς ότι είναι τα δικά σου εδάφη και τα παραδίδεις σε εκείνους να κυριαρχήσουν; Αν παραδώσεις έτσι και το είναι σου στο σύντροφό σου, θα φτάσει μια μέρα που θα έχεις χάσει τον εαυτό σου και δε θα ξέρεις πώς να τον ξαναβρείς, θα σπαταλήσεις την εξαιρετική και ανεκτίμητη ζωή σου διασκορπίζοντάς την.\nΈνα κομμάτι χρυσού ακόμη κι αν το πετάξεις στην λάσπη και το ανασύρεις μετά από αιώνες, θα εξακολουθεί να είναι χρυσός. Έτσι είσαι κι εσύ, άφθαρτος χρυσός, που όταν αποκτήσεις επίγνωση της πολύτιμης φύσης σου, θα θες να βγεις από τις λάσπες και να αποκαλύψεις τη λαμπρότητά σου!\nΧρειάζεσαι λοιπόν αυτογνωσία αλλά συνήθως την αποφεύγεις από φόβο μη φανερώσεις στους άλλους όσα προσπαθείς να κρύψεις μέσα σου και δεν αποδέχεσαι και ο ίδιος ότι υπάρχουν. Όμως το ότι τα αγνοείς δε σημαίνει ότι θα εξαφανιστούν. Κρατάς καλά φυλαγμένα όσα σε βασανίζουν για να μη φαίνεσαι ευάλωτος στα μάτια των άλλων. Προσπαθείς να δαμάσεις τον εσωτερικό σου κόσμο με ένα μαστίγιο, όπως ένας σκληρός θηριοδαμαστής σε τσίρκο αλλά θα έρθει μια μέρα που το θηρίο θα επαναστατήσει ενάντια σ’ αυτόν που του στερεί την ελευθερία.\nΔε γνωρίζεις ποια είναι η αυθεντική σου εικόνα κι εκεί ξεκινάνε τα προβλήματα, όλα τα εμπόδια στη ζωή σου, οι κακές σχέσεις, οι λάθος σύντροφοι προέρχονται από την εικόνα που έχεις εσύ για τον εαυτό σου. Σε κάθε εραστή σου βλέπεις να καθρεφτίζεται ένα είδωλό σου ή μέρος του, που πολλές φορές δεν ανταποκρίνεται στην πραγματικότητα.\nΑν αναπτύξεις ένα δυνατό εγώ, μια ισχυρή φιλοσοφία, σταθερές αξίες και πιστεύω, θα μπορείς να αντιμετωπίσεις τις επιθέσεις των άλλων που θέλουν να κυριαρχήσουν πάνω σου και θα επιλέγεις αξιόλογους συνοδοιπόρους στη ζωή σου.\n* Η Χαρά Ζήκα είναι Χημικός, Δρ. Φαρμακευτικής, συγγραφέας του βιβλίου «Έρωτας, Χημεία & Σεξ»-Εκδόσεις Ιανός και δημοσιογράφος.\nΖει τη Μυτιλήνη και αρθρογραφεί κάθε Τετάρτη στο Lesvosenws.net στη στήλη "Η αλχημεία του έρωτα\nΑναρτήθηκε από "efpalinos blogspot" στις 14:45 Δεν υπάρχουν σχόλια: